‘Dwelmhandelaar’ verongeluk toe hy vir polisie vlugDie vermeende dwelmhandelaar is in die botsing dood. (Foto: Verskaf) ŉ Vermeende dwelmsmokkelaar is dood toe hy Vrydag in Durban vir die polisie probeer wegjaag het. Brig. Jay Naicker, polisiewoordvoerder in KwaZulu-Natal, sê beamptes van die provinsiale dwelm-en-vuurwapeneenheid het ŉ transaksie tussen twee mans by Kings Park dopgehou nadat hulle inligting oor beweerde dwelmsmokkelary ontvang het. Toe die polisie die mans nader het een van hulle in sy voertuig weggejaag. “ŉ Jaagtog in die rigting van Morningside het gevolg en op die hoek van Norwood- en Trematonrylaan het die verdagte met ŉ ander voertuig gebots,” sê Naicker. Die man, vermoedelik in sy 30’s, is op die toneel dood en die ander motoris is na ŉ hospitaal vir behandeling geneem. ŉ Deursoeking van die oorledene se voertuig het gelei tot die ontdekking van onder meer die dwelm Cat en kokaïen met ŉ straatwaarde van sowat R5 000. Die polisie het ook beslag gelê op R1 640 wat in die voertuig gekry is. ŉ Saak van dwelmbesit en strafbare manslag is aanhangig gemaak vir verdere ondersoek.